કવિ પ્રેમાનંદનાં આખ્યાનો હાસ્યરસથી ભરપૂર. તેમના પછી થયેલા બીજા આખ્યાનકારો પણ એ આખ્યાનોમાં હાસ્યરસની રસલહાણ કરી શ્રોતાઓને ખુશ કરી દેતા. વીર ભીમસેનનું પાત્ર એટલે વીરરસ સાથે હાસ્યરસની પણ છોળો ઉડાડાતું પાત્ર. આ ભીમનો કોળિયો કરી જવા હિડિમ્બ રાક્ષસ સંઘર્ષ કરી રહ્યો હતો ત્યારે તેની એકની એક બહેન હિડિમ્બા જ તેનાં વાલી, માબાપ, ફ્રેન્ડ, ફિલૉસોફર ગાઈડ જે કહો તે હતી તે ભીમના પ્રેમમાં પડેલી. હિડિમ્બ જીવ ખોઈ બેઠો અને હિડિમ્બા જે ભીમની પ્રેયસી હતી તે પત્ની બની ગઈ. સમય જતાં તેને ઘટોત્કચ નામનો મહાબળવાન પુત્ર થયો. આ માયાવી ઘટોત્કચનાં પરાક્રમો હાસ્યરસથી ભરપૂર છે. ઘણા શૂરવીરોને ગલગલિયાં કરી તેણે મહાત કરી દીધેલા, દુઃશાસન સામે વાનર જેવું મુખ કરી તેને હસાવેલો અને પછી ઢીબી નાખેલો. આવી કથાઓ હરિકીર્તનકાર હીરા મહારાજ કહેતા. ઈન્દ્રપ્રસ્થના આંગણામાં જળ અને સ્થળ નહીં પારખી શકનાર દુર્યોધન પાણીમાં ખાબકેલો અને દિયરની દયનીય દશા જોઈ દ્રૌપદી સહેલીઓ સાથે ખડાખડાટ હસી પડેલી અને મહેણું પણ મારેલું કે અંધના પુત્રો અંધ જ હોય ને ! દુર્યોધનની દશા કાપો તો લોહી ન નીકળે એવી થયેલી.